A TANÁCS VÉGREHAJTÁSI HATÁROZATA
(2009. december 7.)
a Lett Köztársaságnak a közös hozzáadottértékadó-rendszerről szóló 2006/112/EK irányelv 193. cikkétől eltérő intézkedés alkalmazásának kiterjesztésére történő felhatalmazásáról
(2009/1008/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel a 2006. november 28-i 2006/112/EK irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
A Lett Köztársaság (a továbbiakban: Lettország) a Bizottság Főtitkársága által 2009. március 3-án iktatott levelében felhatalmazást kért a 2006/112/EK irányelvnek a héafizetésre kötelezett személyre vonatkozó rendelkezéseitől eltérő intézkedés további alkalmazására.
(2)
A 2006/112/EK irányelv 395. cikke (2) bekezdésének megfelelően a Bizottság 2009. szeptember 22-én kelt levelében tájékoztatta a többi tagállamot Lettország kérelméről. A Bizottság 2009. szeptember 24-én kelt levelében értesítette Lettországot arról, hogy a kérelem elbírálásához szükségesnek tartott minden információ a rendelkezésére áll.
(3)
A lettországi fapiacot helyi kisvállalkozások és egyéni beszállítók uralják. A piac és a részt vevő vállalkozások jellege kedvez az adócsalásnak, és a kialakult helyzetet az adóhatóságok nehezen tudják ellenőrizni. Ezért Lettország héaszabályozásába különös rendelkezést vezettek be, amely megállapítja, hogy a faügyleteket illetően bizonyos körülmények között az az adóalany köteles az adót megfizetni, akinek az adóköteles terméket szállították vagy szolgáltatást nyújtották.
(4)
Az intézkedés eltérést valósít meg a 2006/112/EK irányelv 193. cikkétől, amely szerint a héát a belföldi forgalomban általában az adóztatandó termékértékesítést vagy szolgáltatást végző adóalany köteles megfizetni.
(5)
Erre az intézkedésre eredetileg a 2003. évi csatlakozási okmány (2), különösen annak VIII. melléklete 7. fejezetének 1. pontjának b) alpontja, valamint az akkor hatályos, a tagállamok forgalmi adóra vonatkozó jogszabályainak összehangolásáról szóló, 1977. május 17-i 77/388/EGK hatodik irányelv - közös hozzáadottértékadó-rendszer: egységes adóalap-megállapítás (3) alapján a 2006. január 24-i 2006/42/EK határozat (4) adott felhatalmazást.
(6)
A Bizottság értesülése szerint az eltérést megvalósító intézkedés jelenlegi alkalmazását megalapozó jogi és ténybeli körülmények nem változtak, továbbra is fennállnak. Ezért helyénvaló felhatalmazni Lettországot, hogy az intézkedést meghatározott ideig tovább alkalmazhassa.
(7)
Az eltérés nem érinti hátrányosan az Unió héából származó saját forrásait,
ELFOGADTA EZT A HATÁROZATOT:
1. cikk
A 2006/112/EK irányelv 193. cikkétől eltérve Lettországot a Tanács felhatalmazza arra, hogy a faügyleteket illetően továbbra is az áru átvevőjét vagy a szolgáltatás címzettjét jelölje meg a héa megfizetésére kötelezett személyként.
2. cikk
Ezt a határozatot 2010. január 1-jétől2012. december 31-ig kell alkalmazni.
3. cikk
Ennek a határozatnak a Lett Köztársaság a címzettje.
Kelt Brüsszelben, 2009. december 7-én.